b"\n_START_ARTICLE_\nKanat\n_START_PARAGRAPH_\nKanat (iz arab\xc5\xa1\xc4\x8dine: \xd9\x82\xd9\x86\xd8\xa7\xd8\xa9\xe2\x80\x8e, kan\xc4\x81t) je sistem, sestavljen iz niza navpi\xc4\x8dnih ja\xc5\xa1kov, povezanih z vodoravnimi predori, ki zagotavljajo zanesljivo oskrbo z vodo naseljem in za namakanje v vro\xc4\x8dih, su\xc5\xa1nih in delno su\xc5\xa1nih podnebjih._NEWLINE_Znano je, da so tehnologijo kanatov razvili perzijski ljudje nekje v zgodnjem 1. tiso\xc4\x8dletju pred na\xc5\xa1im \xc5\xa1tetjem in so se od tam po\xc4\x8dasi raz\xc5\xa1irili proti zahodu in vzhodu._NEWLINE_Pomen kanata je neposredno povezan s kakovostjo, koli\xc4\x8dino in pravilnostjo pretoka vode. Veliko prebivalcev Irana in drugih su\xc5\xa1nih dr\xc5\xbeav v Aziji in Severni Afriki je zgodovinsko odvisnih od vode iz kanatov; podro\xc4\x8dja naselitev tesno sovpadajo s podro\xc4\x8dij, kjer so kanati omogo\xc4\x8deni. \xc4\x8ceprav sta bila izgradnja in vzdr\xc5\xbeevanje kanatov draga, je bila njihova dolgoro\xc4\x8dna vrednost za skupnost precej\xc5\xa1nja._NEWLINE_Perzijski namakalni sistem kanatov je bil uvr\xc5\xa1\xc4\x8den na seznam Unescove svetovne dedi\xc5\xa1\xc4\x8dine leta 2016.\n_START_SECTION_\nEtimologija\n_START_PARAGRAPH_\nKanate v razli\xc4\x8dnih jezikih imenujejo k\xc4\x81r\xc4\xabz (ali k\xc4\x81r\xc4\x93z iz perzij\xc5\xa1\xc4\x8dine: \xd9\x83\xd8\xa7\xd8\xb1\xd9\x8a\xd8\xb2) (Iran, Afganistan, Pakistan in Srednja Azija, ki izhaja iz perzij\xc5\xa1\xc4\x8dine: \xd9\x83\xd8\xa7\xd9\x87\xd8\xb1\xdb\x8c\xd8\xb2), kahan (iz perzij\xc5\xa1\xc4\x8dine: \xda\xa9\xd9\x87\xd9\x86), kahriz/k\xc9\x99hriz (Azerbajd\xc5\xbean); ketara (Maroko); galer\xc3\xada (\xc5\xa0panija); falaj (Zdru\xc5\xbeeni arabski emirati in Oman); Kahn (Baloch) ali foggara / fughara (Severna Afrika).  Alternativni izrazi za kanat v Aziji in Severni Afriki so: kakuriz, chin-avulz in mayun. Pogoste razli\xc4\x8dice besede kanat v angle\xc5\xa1\xc4\x8dini (qanat) so: kanat, khanat, kunut, kona, konait, ghanat, ghundat.\n_START_SECTION_\nTehni\xc4\x8dne zna\xc4\x8dilnosti\n_START_PARAGRAPH_\nKanati so izdelani kot niz navpi\xc4\x8dnih ja\xc5\xa1kov, povezanih s polo\xc5\xbenimi predori. Kanat se\xc5\xbee do podtalnice na na\xc4\x8din, ki u\xc4\x8dinkovito prina\xc5\xa1a velike koli\xc4\x8dine vode na povr\xc5\xa1ino brez potrebe po \xc4\x8drpanju. Voda odteka gravitacijsko, z vi\xc5\xa1jega vira, ki je obi\xc4\x8dajno gorski vodonosnik, na ni\xc5\xbejo raven. Kanat daje vodo, ki se prena\xc5\xa1a na dolge razdalje v vro\xc4\x8dem suhem podnebju brez velikih izgub z izhlapevanjem._NEWLINE_Zelo pogosto se pri gradnji kanata vodni vir nahaja pod zemljo ob vzno\xc5\xbeju ali v obmo\xc4\x8dju gore, kjer je vir najbli\xc5\xbeje povr\xc5\xa1ini. V tej to\xc4\x8dki je kanat z ja\xc5\xa1kom najbli\xc5\xbeje zgornji povr\xc5\xa1ini. Da se dose\xc5\xbee vodonosnik, morajo kanate pogosto graditi na dolge razdalje._NEWLINE_Kanati so v\xc4\x8dasih razdeljeni na podzemno distribucijsko omre\xc5\xbeje manj\xc5\xa1ih kanalov, imenovanih kariz. Tako kot kanati so ti manj\xc5\xa1i kanali pod zemljo zato, da ne pride do kontaminacije. V nekaterih primerih je voda iz kanatov shranjena v rezervoarje, podobno kot pri \xc4\x8drpalnih hidroelektrarnah. Ab Anbar je primer tradicionalnega kanata, ki je napajal rezervoar pitne vode v stari Perziji in deluje \xc5\xa1e danes._NEWLINE_Sistem kanatov ima prednost, da je odporen proti naravnim ujmam, kot so potresi in poplave, ter namernemu uni\xc4\x8devanju v vojnah. Poleg tega je skoraj neob\xc4\x8dutljiv na raven padavin in dotok z manj\xc5\xa1imi odstopanji v mokrem ali suhem delu leta.\n_START_SECTION_\nVpliv kanatov na vzorec poselitve\n_START_PARAGRAPH_\nZna\xc4\x8dilno mesto v Iranu in drugod, kjer se uporabljajo kanati, ima ve\xc4\x8d kot en kanat. Njive in vrtovi se nahajajo nad kanati, v bli\xc5\xbeini mesta, kjer se pojavi voda na povr\xc5\xa1ini, in pod zidnimi povr\xc5\xa1inami. Voda iz kanatov opredeljuje tako socialno obmo\xc4\x8dje v mestu kot postavitev mesta._NEWLINE_Voda je sve\xc5\xbea, \xc4\x8dista in hladna v zgornjem delu in bogatej\xc5\xa1i ljudje obi\xc4\x8dajno \xc5\xbeivijo na izhodu na povr\xc5\xa1je ali neposredno pred njim. Kjer je kanat \xc5\xa1e vedno pod nivojem, je vodo treba na povr\xc5\xa1ino \xc4\x8drpati preko vodnjakov ali s pomo\xc4\x8djo perzijskih vodnjakov z \xc5\xbeivalmi. Zasebni podzemni rezervoarji lahko oskrbijo hi\xc5\xa1e in druge zgradbe ter zado\xc5\xa1\xc4\x8dajo za namakanje vrtov. Nadalje se pretok zraka iz kanatov uporablja za hlajenje podzemnih poletnih sob (shabestan), ki jih \xc5\xa1e vedno najdemo v mnogih starej\xc5\xa1ih hi\xc5\xa1ah._NEWLINE_Ni\xc5\xbeje od iztoka voda te\xc4\x8de preko povr\xc5\xa1inskih kanalov, imenovanih jubi (j\xc5\xabbi), ki vodijo navzdol s stranskimi vejami za prenos vode v soseske, vrtove in na njive. Ulice potekajo obi\xc4\x8dajno vzporedno s kanali jubi. Posledi\xc4\x8dno so mesta in kraji usmerjeni v skladu z nagibom terena. To je prakti\xc4\x8den odziv na u\xc4\x8dinkovito razporeditev vode skozi razli\xc4\x8dne terene._NEWLINE_V spodnjem toku kanalov so lokacije manj za\xc5\xbeelene tako za stanovanja kot kmetijstvo, ker voda postopoma postaja bolj onesna\xc5\xbeena. V su\xc5\xa1nih letih so najverjetneje imeli znatno zmanj\xc5\xa1an pretok v spodnjem toku.\n_START_SECTION_\nKonstrukcija\n_START_PARAGRAPH_\nTradicionalno kanate gradijo ro\xc4\x8dno skupine usposobljenih delavcev. Mukani je izraz za takega delavca; poklic je bil v preteklosti dobro pla\xc4\x8dan in se je prena\xc5\xa1al iz roda v rod.\n_START_SECTION_\nPriprava\n_START_PARAGRAPH_\nKriti\xc4\x8dni za\xc4\x8detni korak pri gradnji kanata je dolo\xc4\x8ditev ustreznega vodnega vira. Iskanje se za\xc4\x8dne na to\xc4\x8dki stika aluvialnega sto\xc5\xbeca in gorovja oziroma gorskega vzno\xc5\xbeja; v gorah so koli\xc4\x8dine vode izdatnej\xc5\xa1e zaradi orografskega dviganja, izkop pa je na obmo\xc4\x8dju aluvialnih sto\xc5\xbecev relativno enostaven. Delavci (mukaniji) sledijo toku glavnih vodotokov, ki prihajajo iz gore ali gorskega vzno\xc5\xbeja ter poi\xc5\xa1\xc4\x8dejo dokaze za prisotnost podzemne vode, kot sta globoko ukoreninjeno rastlinje ali sezonsko pronicanje vode na povr\xc5\xa1ino. S poskusnim izkopom ugotovijo gladino podzemne vode  in ali je na voljo zadosten pretok za upravi\xc4\x8denost gradnje. \xc4\x8ce so izpolnjeni ti predpogoji, se dolo\xc4\x8di nadzemni del poti. _NEWLINE_Oprema je enostavna: posode oziroma vsebniki (obi\xc4\x8dajno usnjeni), vrvi in koluti za dvig posode na povr\xc5\xa1ino na vrh ja\xc5\xa1ka, krampi in lopate za izkop, lu\xc4\x8di, vodne tehtnice ali grezilo in vrvica. Glede na vrsto tal lahko v ja\xc5\xa1ku uporabijo tudi oblogo iz \xc5\xbegane gline._NEWLINE_\xc4\x8ceprav so metode gradnje preproste, gradnja kanata zahteva podrobno poznavanje podzemne geologije in dovolj in\xc5\xbeenirskega znanja. Naklon kanata je treba skrbno nadzorovati: premajhen naklon ne daje nobenega toka, pri prestrmem naklonu pa pride do prekomerno erozije in poru\xc5\xa1itve kanata. Tudi napa\xc4\x8dna ocena tal lahko vodi do zru\xc5\xa1itev, ki v najbolj\xc5\xa1em primeru zahtevajo obse\xc5\xbena popravljalna dela, v najslab\xc5\xa1em pa so usodne za delavce.\n_START_SECTION_\nIzkop\n_START_PARAGRAPH_\nGradnja kanata se obi\xc4\x8dajno izvaja z ekipo treh do \xc5\xa1tirih delavcev \xc2\xbbmukanijev\xc2\xab. Pri gradnji plitvega kanata en delavec navadno koplje vodoravni ja\xc5\xa1ek, eden odna\xc5\xa1a izkopano zemljo iz ja\xc5\xa1ka in eden razporeja izkopano zemljo na vrhu._NEWLINE_Delavci obi\xc4\x8dajno za\xc4\x8dnejo z delom pri iztoku vode proti viru, kjer so predhodno naredili poskusni izkop. Navpi\xc4\x8dne ja\xc5\xa1ke izkopljejo na razdalji 20\xe2\x80\x9335 m vzdol\xc5\xbe poteka kanata. Razporeditev ja\xc5\xa1kov pomeni ravnovesje med koli\xc4\x8dino dela, ki je potrebno za njihov izkop in za izkop povezovalnih kanalov med njimi, kot tudi zahtevnostjo kasnej\xc5\xa1ega vzdr\xc5\xbeevanja. Na splo\xc5\xa1no velja, da plitvej\xc5\xa1i kot so kanati, bli\xc5\xbeje skupaj so navpi\xc4\x8dni ja\xc5\xa1ki. \xc4\x8ce je kanat dolg, lahko za\xc4\x8dnejo izkop na obeh koncih hkrati. Za dopolnilni pretok vode so v\xc4\x8dasih zgrajeni tudi prito\xc4\x8dni kanali._NEWLINE_Ve\xc4\x8dina kanatov v Iranu meri v dol\xc5\xbeino manj kot 5 km, medtem ko so v bli\xc5\xbeini Kermana nekateri dolgi tudi do okoli 70 km. Navpi\xc4\x8dni ja\xc5\xa1ki segajo obi\xc4\x8dajno od 20 do 200 metrov v globino, globina navpi\xc4\x8dnih ja\xc5\xa1kov v kanatih v provinci Horasan pa meri tudi do 275 m. Navpi\xc4\x8dni ja\xc5\xa1ki podpirajo celotno konstrukcijo ter omogo\xc4\x8dajo vzdr\xc5\xbeevanje podzemnih kanalov in izmenjavo zraka v kanatih. Globoki ja\xc5\xa1ki zahtevajo vmesne platforme za poenostavitev postopka odstranjevanja materiala._NEWLINE_Hitrost izvedbe je odvisna od globine in vrste terena. \xc4\x8ce je zemlja mehka in enostavna za delo, lahko skupina \xc5\xa1tirih delavcev na globini 20 metrov izkoplje pre\xc4\x8dne kanale dol\xc5\xbeine 40 metrov na dan. Pri navpi\xc4\x8dnih ja\xc5\xa1kih globine 40 metrov lahko izkopljejo le 20 metrov vodoravnih kanalov na dan in pri 60 metrih globine ta pade pod 5 vodoravnih metrov na dan. V Al\xc5\xbeiriji je skupna hitrost samo 2 m na dan v globini 15 m. Globoki in dolgi kanati, kakr\xc5\xa1ni mnogi tudi so, zahtevajo leta in celo desetletja za izgradnjo. _NEWLINE_Izkopani material se obi\xc4\x8dajno prena\xc5\xa1a z usnjenimi torbami po navpi\xc4\x8dnih ja\xc5\xa1kih. Da bi delovi\xc5\xa1\xc4\x8de za\xc5\xa1\xc4\x8ditili pred vetrom in nanosi materiala, zgradijo z izkopanim materialom okoli odprtine ja\xc5\xa1ka gomilo, ki jo v\xc4\x8dasih tudi zaprejo. Iz zraka so ti ja\xc5\xa1ki videti kot niz bombnih kraterjev._NEWLINE_Da voda te\xc4\x8de v kanalu kanata, mora imeti zadosten vzdol\xc5\xbeni nagib. Vendar naklon ne sme biti tako velik, da bi se ustvarili pogoji, pod katerimi bi bil pretok vode med superkriti\xc4\x8dno in subkriti\xc4\x8dno vrednostjo. \xc4\x8ce se to zgodi, lahko valovi povzro\xc4\x8dijo hudo erozijo, ki lahko po\xc5\xa1koduje ali uni\xc4\x8di kanat. Pri kraj\xc5\xa1ih kanatih se naklon giblje med 1:1000 in 1:1500, medtem ko je pri dalj\xc5\xa1ih lahko skoraj vodoraven. Tak\xc5\xa1na natan\xc4\x8dnost se rutinsko pridobi z vodno tehtnico in vrvico._NEWLINE_\xc4\x8ce je naklon strmej\xc5\xa1i, lahko pomagajo zgrajeni podzemni slapovi z ustreznimi projektnimi lastnostmi (obi\xc4\x8dajno so oblo\xc5\xbeeni), da absorbirajo energijo ob minimalni eroziji. V nekaterih primerih so mo\xc4\x8d vode izkoristili za poganjanje podzemnih mlinov. \xc4\x8ce ni mogo\xc4\x8de speljati podzemnih kanalov tako, da bi bil izstop iz kanata v bli\xc5\xbeini naselja, so potrebni nadzemni kanali (\xc2\xbbjubi\xc2\xab). Nadzemnim kanalom se sicer posku\xc5\xa1ajo izogniti, \xc4\x8de je le mogo\xc4\x8de, in sicer zaradi onesna\xc5\xbeevanja, segrevanja in izgube vode zaradi izhlapevanja.\n_START_SECTION_\nUporabniki\n_START_PARAGRAPH_\nPerzijci so s pomo\xc4\x8djo vodne ure leta 328 pred na\xc5\xa1im \xc5\xa1tetjem zagotovili pravi\xc4\x8dno in natan\xc4\x8dno razdelitev vode iz kanatov do uporabnikov za namakanje kmetijskih zemlji\xc5\xa1\xc4\x8d. Raba vodne ure v Iranu, zlasti v Zibadu (Horasan), sega v leto 500 pred na\xc5\xa1im \xc5\xa1tetjem. Kasneje so jih uporabljali tudi za dolo\xc4\x8ditev svetih dni v predislamski veroizpovedi, kot je Yald\xc4\x81 (zimski solsticij), Tireg\xc4\x81n (sredi poletja) ali Nowruz (pomladno enakono\xc4\x8dje) - najkraj\xc5\xa1i, najdalj\xc5\xa1i in enake dol\xc5\xbeine dan in no\xc4\x8d v letu. Vodne ure, ki so se uporabljale v Iranu so bile ena od najbolj prakti\xc4\x8dnih starih orodij za merjenje \xc4\x8dasa in letnega koledarja.  Vodna ura ali Fenjaan je v Perziji dosegla stopnjo natan\xc4\x8dnosti primerljivo z dana\xc5\xa1njimi standardi merjenja \xc4\x8dasa. Fenjaan so obi\xc4\x8dajno uporabljali za merjenje ali za izra\xc4\x8dun zneska ali \xc4\x8dasa, kdaj mora kmet prejeti vodo iz kanata ali tudi za namakanje. Perzijske vodne ure so bile prakti\xc4\x8dno in uporabno orodje za delni\xc4\x8darje kanata za izra\xc4\x8dun, koliko \xc4\x8dasa je lahko preusmerjena voda na njihove kmetije. Kanat je edini vir vode za kmetijstvo in namakanje, tako da je bila pravi\xc4\x8dna in po\xc5\xa1tena razdelitev vode zelo pomembna. To so dosegli tako, da so izvolili starej\xc5\xa1ega \xc4\x8dlana, ki bo vodja ure. Potrebna sta bila vsaj dva upravljavca za polni delovni \xc4\x8das za nadzor in opazovanje._NEWLINE_Fenjaan (vodna ura) je bil velik lonec napolnjen z vodo in posoda z majhno luknjo v sredini. Ko je posoda postala polna vode, bi se lonec potopil in upravitelj bi izpraznil posodo in jo dal ponovno na vrh vode v loncu. On je bele\xc5\xbeil kolikokrat se je posoda potopila s postavitvijo kamen\xc4\x8dkov v kozarec. _NEWLINE_Kraj, kjer je se je nahajala ura in njeni upravljavci, so imenovali khaneh fenjaan. To je bilo obi\xc4\x8dajno v zgornjem nadstropju javne hi\xc5\xa1e, z zahodnim in vzhodnim oknom za prikaz \xc4\x8dasa son\xc4\x8dnega zahoda in vzhoda. Tam je bilo v dolo\xc4\x8denem obdobju tudi orodje imenovan staryab ali astrolab, vendar so ga ve\xc4\x8dinoma uporabljali za vra\xc5\xbeeverna prepri\xc4\x8danja in ni bil prakti\xc4\x8den za uporabo kot koledar kmetov. Zibad Gonabad voda ura je bila v uporabi do leta 1965, ko jo je nadomestila sodobna ura.\n_START_SECTION_\nVzdr\xc5\xbeevanje\n_START_PARAGRAPH_\nVertikalne ja\xc5\xa1ke so lahko pokrili, da bi se zmanj\xc5\xa1al vdor peska. Kanale kanatov je bilo treba redno pregledovati glede na erozijo ali vdore, \xc4\x8distiti pesek in blato in redno popravljati.\n_START_SECTION_\nObnavljanje\n_START_PARAGRAPH_\nNekateri po\xc5\xa1kodovani kanati so bili obnovljeni. Trajnostna obnova je morala upo\xc5\xa1tevati veliko netehni\xc5\xa1kih dejavnikov, ki se za\xc4\x8dnejo s postopkom izbire kanata potrebnega obnove. V Siriji so izbrali tri mesta na podlagi nacionalnih registrov in izvedli dela v letu 2001. Eden od njih, Drasiah kanat v Dmeiru, je bil kon\xc4\x8dan leta 2002. V merila za izbor so vklju\xc4\x8dili razpolo\xc5\xbeljivost in enakomeren pretok podtalnice, socialni vidik in pripravljenost ob\xc4\x8din za sofinanciranje ter obstoj delujo\xc4\x8dega sistema vodnih pravic.\n_START_SECTION_\nNamakanje in oskrba s pitno vodo\n_START_PARAGRAPH_\nPrimarna funkcija kanatov je bila dobava vode za namakanje, zagotavljanje vode za \xc5\xbeivino in oskrbo s pitno vodo. Druga funkcija je bila hlajenje in shranjevanje ledu.\n_START_SECTION_\nHlajenje\n_START_PARAGRAPH_\nKanati, ki se uporabljajo v povezavi z vetrnimi stolpi, lahko zagotovijo hlajenje ter oskrbo z vodo. Vetrni stolp je dimniku podobna struktura name\xc5\xa1\xc4\x8dena nad hi\xc5\xa1o; njegove \xc5\xa1tiri odprtine se odpirajo nasproti smeri vetra za premikanje zraka iz hi\xc5\xa1e. Dohodni zrak se vle\xc4\x8de od kanata pod hi\xc5\xa1o. Pretok zraka \xc4\x8dez navpi\xc4\x8dno odprtino ja\xc5\xa1ka ustvari ni\xc5\xbeji tlak (glej Bernoullijev u\xc4\x8dinek) in vle\xc4\x8de hladen zrak navzgor iz predora kanata ter se me\xc5\xa1a z njim. Zrak iz kanata potegnjen v predor na dolo\xc4\x8deni razdalji se ohladi v stiku s hladnimi stenami predora/vodo in s prenosom latentne toplote izhlapeva kot voda izpari v zrak. V suhih pu\xc5\xa1\xc4\x8davskih podnebjih lahko to povzro\xc4\x8di zni\xc5\xbeanje temperature za ve\xc4\x8d kot 15\xc2\xa0\xc2\xb0C. Me\xc5\xa1anje zraka je \xc5\xa1e vedno suho, zato je klet hladna in udobna. Vetrni stolp in kanat se za hlajenje uporabljata v pu\xc5\xa1\xc4\x8davskih podnebjih za ve\xc4\x8d kot 1000 let.\n_START_SECTION_\nShramba za led\n_START_PARAGRAPH_\n400 let pred na\xc5\xa1im \xc5\xa1tetjem so perzijski in\xc5\xbeenirji obvladali tehniko shranjevanja ledu sredi poletja v pu\xc5\xa1\xc4\x8davi._NEWLINE_Led so pripeljali v \xc4\x8dasu zime z bli\xc5\xbenje gore. Bolj obi\xc4\x8dajna in prefinjena metoda je bila, da so zgradili zid v smeri vzhod-zahod v bli\xc5\xbeini yakhchal  (ledenice). V zimskem \xc4\x8dasu, bi iz kanata vodo speljali na severno stran zidu, ki je bil v senci in je voda hitro zamrznila. Potem so led shranili v yakhchals - posebej izdelan, naravno hlajen hladilnik. Velik podzemni prostor z debelimi zidovi in izolacijo je bil povezan s kanatom in sistemom vetrnih stolpov, kar je zagotavljalo pripravo hladnega zraka in ohranjalo temperature v notranjosti prostora na nizki ravni tudi v vro\xc4\x8dih poletnih dneh. Posledi\xc4\x8dno se je led topil po\xc4\x8dasi in je bil na voljo vse leto.\n_START_SECTION_\nAfganistan\n_START_PARAGRAPH_\nKanati se imenujejo kariz v Dari (Perzija) in v pa\xc5\xa1tun\xc5\xa1\xc4\x8dini in so bili v uporabi \xc5\xbee v pred-islamskem obdobju. Ocenjujejo, da je bilo v uporabi ve\xc4\x8d kot 20.000 kariz v 20. stoletju. Najstarej\xc5\xa1i \xc5\xa1e delujo\xc4\x8di kariz je star ve\xc4\x8d kot 300 let in je 8 kilometrov dolg in se nahaja v provinci Wardak. \xc5\xa0e vedno zagotavlja vodo za skoraj 3000 ljudi.   Nenehne vojne v zadnjih 30 letih so uni\xc4\x8dile ve\xc4\x8d teh starih struktur. Tudi vzdr\xc5\xbeevanje je te\xc5\xbeavno. Te\xc5\xbeavo predstavlja pomanjkanje kvalificiranih obrtnikov, ki imajo tradicionalno znanje. \xc5\xa0tevilni veliki kmetje so opustili svoje kariz in jih nadomestili s cevmi in vodnjaki iz katerih \xc4\x8drpajo vodo z dizelskimi \xc4\x8drpalkami._NEWLINE_Vendar pa se afganistanska vlada zaveda pomena teh struktur in si prizadeva za popravila, rekonstrukcije in vzdr\xc5\xbeevanje (prek skupnosti). Ministrstvo za rehabilitacijo in razvoj pode\xc5\xbeelja, skupaj z nacionalnimi in mednarodnimi nevladnimi organizacijami se trudijo v tej smeri._NEWLINE_\xc5\xa0e vedno so sistemi kanatov v letu 2009 v funkciji. Ameri\xc5\xa1ke sile so poro\xc4\x8dale, da so nehote uni\xc4\x8dili nekatere kanale pri \xc5\xa1iritvi voja\xc5\xa1ke baze, kar je ustvarilo napetosti med njimi in lokalno skupnostjo.  Nekateri od teh predorov so bili uporabljeni za shranjevanje zalog in skrivanje mo\xc5\xa1kih in opreme pod zemljo.\n_START_SECTION_\nKitajska\n_START_PARAGRAPH_\nOaza Turpan v pu\xc5\xa1\xc4\x8davi na severozahodu Kitajske uporablja vodo, ki jo dobijo s kanati (lokalno karez). Turpan je \xc5\xbee dolgo sredi\xc5\xa1\xc4\x8de rodovitne oaze in pomembno trgovsko sredi\xc5\xa1\xc4\x8de ob severni trasi Svilne ceste. V tem \xc4\x8dasu je bilo v bli\xc5\xbeini kraljestvo Korla in Karashahr na jugozahodu. Zgodovinski zapis sistema karez sega nazaj do dinastije Han. Muzej vode v Turpanu prikazuje zavarovano obmo\xc4\x8dje Ljudske republike Kitajske zaradi pomembnosti lokalnega sistema karez v zgodovini obmo\xc4\x8dja. \xc5\xa0tevilo sistemov karez obmo\xc4\x8dju je skoraj 1000, celotna dol\xc5\xbeina kanalov je pribli\xc5\xbeno 5000 kilometrov.\n_START_SECTION_\nIndija\n_START_PARAGRAPH_\nV Karnataka, Indija, je struktura tipa kanat imenovana Suranga in se uporablja za izkori\xc5\xa1\xc4\x8danje podzemnih voda. Vendar so danes le \xc5\xa1e redko v uporabi._NEWLINE_Sistemi kanatov obstajajo \xc5\xa1e v Gulburga, Bidar in Burhanpur (Kundi Bhandara). Sistem v kraju Bidar z 21 vertikalnimi ja\xc5\xa1ki je pribli\xc5\xbeno dva kilometra dolg, z 21 vertikalnimi ja\xc5\xa1ki, od katerih so bili nekateri zaprti, jih je \xc5\xa1e 17 danes vidnih. Uporabljali so jih kmetje in sosednja naselja. Fundacija Indian Heritage Cities Network (IHCNF) je delala v smeri ohranitve sistema karez. V \xc4\x8dasu raziskovanj je IHCNF odkril tudi kraljevsko kopel (Bagh-e Hammam) verjetno iz obdobja Bahmani. Ustno izro\xc4\x8dilo iz Bagh-e-Hammam pravi da lokalno znanje pozna terakota cevi iz kareza.\n_START_SECTION_\nIndonezija\n_START_PARAGRAPH_\nPredlagano je bilo, da so podzemni templji v Gua Made na Javi z ja\xc5\xa1ki, v katerih so na\xc5\xa1li maske iz zelene kovine, nastali kot kanat.\n_START_SECTION_\nIran\n_START_PARAGRAPH_\nV sredini dvajsetega stoletja so ocenili da je v Iranu v uporabi \xc5\xa1e 50.000 kanatov. Od teh jih je samo 25.000 ostalo v uporabi do leta 1980._NEWLINE_Eden od najstarej\xc5\xa1ih in najbolj znanih kanatov je v iranskem mestu Gonabad in po 2700 letih \xc5\xa1e vedno omogo\xc4\x8da pitno in namakalno vodo skoraj 40.000 ljudem. Njegova najve\xc4\x8dja globina je ve\xc4\x8d kot 360 metrov, dol\xc5\xbeina pa je 45 kilometrov. Yazd, Horasan in Kerman so obmo\xc4\x8dja za katera je znano, da so odvisni od obse\xc5\xbenega sistema kanatov._NEWLINE_V tradicionalni perzijski arhitekturi, je kariz (\xda\xa9\xd8\xa7\xd8\xb1\xdb\x8c\xd8\xb2) majhen kanat, navadno omre\xc5\xbeje znotraj urbanega okolja. Kariz je struktura, ki distribuira vodo iz kanata do svoje kon\xc4\x8dne destinacije.\n_START_SECTION_\nIrak\n_START_PARAGRAPH_\nRaziskava sistemov kanatov v regiji Kurdistan v Iraku, ki jo izvaja Oddelek za geografijo Oklahoma State University (ZDA) v imenu Unesca, je v letu 2009 pokazala, da je bilo od 683 karez sistemov, \xc5\xa1e vedno aktivnih 380 v letu 2004, le 116 pa v letu 2009. Razlogi za upad kanatov so opu\xc5\xa1\xc4\x8danje in zanemarjanje pred letom 2004, prekomerno \xc4\x8drpanje iz vrtin, od leta 2005 pa su\xc5\xa1a. Pomanjkanje vode, pravijo, je prisililo od leta 2005, da je ve\xc4\x8d kot 100.000 ljudi za svoje pre\xc5\xbeivetje od karez sistemov, zapustilo svoje domove. \xc5\xa0tudija pravi, da ima en sam karez mo\xc5\xbenost, da zagotovi dovolj vode za gospodinjstva za skoraj 9000 posameznikov in namakanje za ve\xc4\x8d kot 200 hektarjev kmetijskih zemlji\xc5\xa1\xc4\x8d. UNESCO in vlada Iraka nameravajo sanirati karez prek pobude Karez Initiative for Community Revitalization, ki se je za\xc4\x8dela v letu 2010. Ve\xc4\x8dina karez je v Sulaymaniyah Governorate (84\xc2\xa0%). Veliko \xc5\xa1tevilo najdemo tudi v Erbilu Governorate (13\xc2\xa0%), posebno na \xc5\xa1iroko razpredena je mre\xc5\xbea okoli in v mestu Erbil.\n_START_SECTION_\nJordanija\n_START_PARAGRAPH_\nMed kanati zgrajenimi v rimskem cesarstvu, je 94 km dolg akvadukt Gadara na severu Jordanije in je morebiti najdalj\xc5\xa1i neprekinjeni kanat kdaj koli zgrajen.  Delno poteka po starej\xc5\xa1em helenisti\xc4\x8dnem vodovodu, izkopavanja so se verjetno za\xc4\x8dela po obisku cesarja Hadrijana v 129-130 n. \xc5\xa1t.. Gadara vodovod ni bil nikoli povsem kon\xc4\x8dan in je bil dan v obratovanje le v odsekih.\n_START_SECTION_\nPakistan\n_START_PARAGRAPH_\nOkro\xc5\xbeje Chagai je v severozahodnem koncu Balochistana, Pakistan, ki meji z Afganistanom in Iranom. Kanati, lokalno znani kot karezes so ve\xc4\x8dinoma znani v tej regiji. Razporejeni so od Chaghai okro\xc5\xbeja do okro\xc5\xbeja Zhob. \xc5\xa0tevilne med njimi najdemo v Qilla Abdulaha in Pishin okro\xc5\xbejih. Karezes so prav tako v veliki meri na voljo v sosednjih obmo\xc4\x8djih Afganistana, kot je Kandahar. Ostanke karezes najdemo v razli\xc4\x8dnih delih okro\xc5\xbeja in jih pripisujejo Arabcem.\n_START_SECTION_\nSirija\n_START_PARAGRAPH_\nKanate je bilo mogo\xc4\x8de najti v ve\xc4\x8djem delu Sirije. Raz\xc5\xa1irjena je vgradnja \xc4\x8drpalk za \xc4\x8drpanje podzemne vode, zato se je zni\xc5\xbeala podtalnica in sistem kanatov se je posu\xc5\xa1il. Opu\xc5\xa1\xc4\x8deni so po vsej dr\xc5\xbeavi.\n_START_SECTION_\nOman\n_START_PARAGRAPH_\nV Omanu (v Salut, Bat in drugih mestih) so bili v \xc5\xbeelezni dobi zgrajeni sistemi podzemnih vodovodov imenovani Falaj, z vertikalnimi ja\xc5\xa1ki, ki so bili povezani s polo\xc5\xbenimi horizontalnimi predori. Obstajajo tri vrste Falaj: Daudi (\xd8\xaf\xd8\xa7\xd9\x88\xd9\x88\xd8\xaf\xd9\x8a\xd8\xa9) s podzemnimi vodovodi, Ghaili (\xd8\xa7\xd9\x84\xd8\xba\xd9\x8a\xd9\x84\xd9\x8a\xd8\xa9) zahtevajo jez za zbiranje vode in Aini (\xd8\xa7\xd9\x84\xd8\xb9\xd9\x8a\xd9\x86\xd9\x8a\xd8\xa9), katerega izvor je izvirska voda. To je omogo\xc4\x8dalo obse\xc5\xbeno kmetijstvo v su\xc5\xa1nih okoljih. Po mnenju Unesca je okoli 3.000 aflaj (mno\xc5\xbeina) ali Falaj (ednina) \xc5\xa1e vedno v uporabi. Nizwa, nekdanje glavno mesto Omana, je bilo zgrajeno okoli Falaj, ki je v uporabi \xc5\xa1e danes. V juliju 2006 je bilo pet reprezentativnih primerov tega namakalnega sistema vpisano kot svetovna kulturna dedi\xc5\xa1\xc4\x8dina.\n_START_SECTION_\nZdru\xc5\xbeeni arabski emirati\n_START_PARAGRAPH_\nOaza Al Ain v Zdru\xc5\xbeenih arabskih emiratih uporablja \xc5\xa1e tradicionalne Falaj (kanate) za  namakanje  palmovih nasadov in vrtov.\n_START_SECTION_\nEgipt\n_START_PARAGRAPH_\nObstajajo \xc5\xa1tiri glavne oaze v egiptovski pu\xc5\xa1\xc4\x8davi. Oaza Kharga je tista, ki je bila temeljito raziskana. Dokazano je, da je \xc5\xbee v drugi polovici 5. stoletja pr. n. \xc5\xa1t. vodo prina\xc5\xa1al kanat. Kanat so izkopali skozi podtalnico, ki jo nosi pe\xc5\xa1\xc4\x8denjak in ki pronica v kanal z vodo, nato jo zberejo za majhnim jezom na koncu sistema. \xc5\xa0irina je pribli\xc5\xbeno 60 cm, vi\xc5\xa1ina pa od 5 do 9 metrov. Verjetno je, da so kanat poglobili da bi pove\xc4\x8dali pronicanje ko je vodostaj padel. Od tam se je voda zajemala za namakanje.\n_START_SECTION_\nLibija\n_START_PARAGRAPH_\nDavid Mattingly poro\xc4\x8da da se foggara razteza na stotine kilometrov v obmo\xc4\x8dju Garamantes, v bli\xc5\xbeini Jarma v Libiji: \xc2\xbbkanali so bili v splo\xc5\xa1nem zelo ozki - manj kot 60 cm \xc5\xa1iroki in visoki 1,5 m - nekateri pa so bili ve\xc4\x8d kilometrov dolgi, bilo jih je okoli 600, od tega jih je bilo ve\xc4\x8d sto pod zemljo. Kanale so izkopali in vzdr\xc5\xbeevali z nizom redno razporejenih vertikalnih ja\xc5\xa1kov na vsakih 30 metrov ali skupaj 100.000 komadov, v povpre\xc4\x8dju 10 m globokih, izjemoma celo 45 m \xc2\xab.\n_START_SECTION_\nTunizija\n_START_PARAGRAPH_\nSistem upravljanja z vodo foggara v Tuniziji, ki se uporablja za ustvarjanje oaz, je podoben iranskim kanatom. Foggara je vkopana v vzno\xc5\xbeje dokaj strmega gorskega obmo\xc4\x8dja, kot so vzhodna obmo\xc4\x8dja Atlasa. Padavine v gorah napolnijo vodonosnik, ki se premika proti Sahari na jugu. Foggara meri 1 do 3 km v dol\xc5\xbeino, prodre v vodonosnik in zbira vodo. Dru\xc5\xbeine ohranjajo foggare in lastniki zemlji\xc5\xa1\xc4\x8d z njimi namakajo \xc5\xa1irino desetih metrov. Na tej osnovi izra\xc4\x8dunajo velikost parcele, za katero bo na voljo voda.\n_START_SECTION_\nAl\xc5\xbeirija\n_START_PARAGRAPH_\n[[Slika:Foggara 02.jpg|thumb|right| Voda priteka prek razdelilnega jezu na foggara v Al\xc5\xbeiriji]_NEWLINE_Kanati (foggare v Al\xc5\xbeiriji ) so vir vode za namakanje v velikih oazah kot je Gourara. Najdemo jih tudi v Touat (200 km od Gourara). Dol\xc5\xbeina foggar v tej regiji je ocenjena na ve\xc4\x8d tiso\xc4\x8d kilometrov._NEWLINE_\xc4\x8ceprav viri ka\xc5\xbeejo, da bi lahko bile foggare v uporabi \xc5\xbee leta 200 n. \xc5\xa1t., so zagotovo bile v uporabi v 11. stoletju, ko so v oaze pri\xc5\xa1li Arabci in so prebivalci sprejeli islam._NEWLINE_Vodo odmerijo za razli\xc4\x8dne uporabnike s pomo\xc4\x8djo distribucijskih jezov, ta meri pretok do razli\xc4\x8dnih kanalov, vsak za dolo\xc4\x8denega uporabnika._NEWLINE_Vla\xc5\xbenost oaz se uporablja tudi za dopolnjevanje oskrbe z vodo v foggarah. Temperaturni gradient v navpi\xc4\x8dnih ja\xc5\xa1kih povzro\xc4\x8da, da se zrak dvigne zaradi naravne konvekcije. Vla\xc5\xbeen zrak na kmetijskih zemlji\xc5\xa1\xc4\x8dih je sestavljen v foggari v nasprotni smeri odtekanja vode. V foggari se kondenzira na stene predora in zrak nato potuje v vertikalne ja\xc5\xa1ke. Ta kondenzirana vlaga je na voljo za ponovno uporabo.\n_START_SECTION_\nMoroko\n_START_PARAGRAPH_\nNa jugu Maroka se tudi uporablja kanat (lokalno khettara). Na robu pu\xc5\xa1\xc4\x8dave Sahare so izolirane oaze v dolini reke Draa in Tafilalt oprte na vodo za namakanje iz kanatov od poznega 14. stoletja. V Marake\xc5\xa1u in na planoti Haouz so bili kanati zapu\xc5\xa1\xc4\x8deni v zgodnjih 1970-ih, ko so usahnili. Na podro\xc4\x8dju Tafilaft se polovica od 400 khettaras \xc5\xa1e vedno uporablja. Vpliv jezu Hassan Adahkil na lokalni vodostaj je vzrok, da je ve\xc4\x8d kot polovica khettarov izgubljenih._NEWLINE_\xc4\x8crni Berberi (haratin) na jugu so bili dedni razred kopa\xc4\x8dev kanatov v Maroku, ki so gradili in popravljali te sisteme. Njihovo delo je bilo nevarno.\n_START_SECTION_\nArmenija\n_START_PARAGRAPH_\nKanati so se ohranili v Armeniji v skupnosti Shvanidzor, v ju\xc5\xbeni provinci Syunik, ki meji z Iranom. Kanate so v armen\xc5\xa1\xc4\x8dini poimenovali kahreze. Obstaja jih 5 v Shvanidzorju. \xc5\xa0tirje od njih so bili zgrajeni v 12. - 14. stoletju \xc5\xa1e preden je bilo ustanovljeno naselje. Peti kahrez je bil zgrajen leta 2005. Pitna voda te\xc4\x8de skozi kahrezs I, II in V. Kahrez III in IV sta v zelo slabem stanju. V poletnih mesecih, predvsem v juliju in avgustu, koli\xc4\x8dina vode dose\xc5\xbee svojo najni\xc5\xbejo vrednost, razmere na vodovodnem sistemu so kriti\xc4\x8dne. Kljub temu so kahrezes glavni vir pitne in namakalne vode za skupnost.\n_START_SECTION_\nAzerbajd\xc5\xbean\n_START_PARAGRAPH_\nNa ozemlju Azerbajd\xc5\xbeana so bili \xc5\xa1tevilni kahrizes \xc5\xbee pred mnogimi stoletji. Arheolo\xc5\xa1ke najdbe ka\xc5\xbeejo, da je bil sistem uveljavljen \xc5\xbee pred 9. stoletjem. Tradicionalno so bile kahrizes zgrajene in vzdr\xc5\xbeevane od skupine zidarjev, imenovanih Kankans z ro\xc4\x8dnim delom. Poklic se je prena\xc5\xa1al z o\xc4\x8deta na sina._NEWLINE_Ocenjujejo, da je do 20. stoletja ostalo skoraj 1500 kahrizes, od katerih jih je kar 400 v Avtonomni republiki Nahi\xc4\x8devan. Po uvedbi elektri\xc4\x8dnih \xc4\x8drpalk in \xc4\x8drpalk na gorivo v sovjetskih \xc4\x8dasih, so postale kahrizes zanemarjene._NEWLINE_Danes ocenjujejo, da jih 800 \xc5\xa1e vedno deluje. Te operativne kahrizes so klju\xc4\x8dnega pomena za \xc5\xbeivljenje mnogih skupnosti.\n_START_SECTION_\nMednarodna organizacija za migracije in Revival of Kahriz\n_START_PARAGRAPH_\nLeta 1999 je na zahtevo ob\xc4\x8dine v Nakhichevanu, ob upo\xc5\xa1tevanju potreb in prioritet skupnosti, zlasti \xc5\xbeensk kot glavnih upravi\xc4\x8dencev, IOM za\xc4\x8dela izvajati pilotni program za sanacijo kahrizes. Do leta 2011 je IOM sanirala ve\xc4\x8d 143 kahrizes s sredstvi iz Programa Zdru\xc5\xbeenih narodov za razvoj (UNDP), Evropske komisije, Kanadske Mednarodne agencije za razvoj (CIDA), \xc5\xa0vicarske agencija za razvoj in sodelovanje (SDC) in urada za prebivalstvo, begunce in migracije State Department ZDA (BPRM) in samoprispevka lokalnih skupnosti.\n_START_SECTION_\nKOICA in IOM's v teku projekt sanacije  Kahriz v Azerbajd\xc5\xbeanu\n_START_PARAGRAPH_\nV letu 2010 je IOM za\xc4\x8dela projekt sanacije kahriz iz sredstev Korea International Cooperation Agency (KOICA), katere cilj je v celoti obnoviti skupno 20 kahrizes na celinskem delu Azerbajd\xc5\xbeana. Od teh 20 kahrizes jih je \xc5\xbee 16 sanirano, \xc5\xa1tiri so trenutno v sanaciji. Dela naj bi bila kon\xc4\x8dana do konca leta 2012.\n_START_SECTION_\nGr\xc4\x8dija\n_START_PARAGRAPH_\nPredor Eupalinos na Samosu te\xc4\x8de 1 kilometer po hribu za oskrbo z vodo mesta Pythagorion. Zgrajen je bil po naro\xc4\x8dilu Polycratesa okoli 550 pred na\xc5\xa1im \xc5\xa1tetjem. Na obeh koncih predora je plitek kanat kot tunel, ki je dobavljal vodo iz izvira v mesto.\n_START_SECTION_\nItalija\n_START_PARAGRAPH_\nNa 5653 m dolgi predor Claudius, namenjen za izpust najve\xc4\x8dje italijanske celinske vode, jezera Fucine, je bil zgrajen s pomo\xc4\x8djo tehnike kanatov. To poka\xc5\xbee ja\xc5\xa1ek, najve\xc4\x8d do 122 m globok. Celotno starodavno mesto Palermo na Siciliji je opremljen z velikim sistemom kanatov zgrajenih v arabskem obdobju (827-1072). Mnogi kanati so zdaj izrisani na karti in nekatere je mogo\xc4\x8de obiskati. Slavna soba Scirocco ima klimatske naprave, ki jih ohlaja pretok vode iz kanata in vetrnega stolpa.\n_START_SECTION_\nLuksemburg\n_START_PARAGRAPH_\nRaschp\xc3\xabtzer bli\xc5\xbeini Helmsangeja na jugu Luksemburga je zelo dobro ohranjen primer rimskega kanata. To je verjetno najbolj obse\xc5\xbeen sistem svoje vrste severno od Alp. Do danes je okoli 330 m od skupaj 600 m predora raziskano. Trinajst od 20 ali 25 ja\xc5\xa1kov je tudi raziskanih. Kanat je dobavljal vodo veliki rimski vili na pobo\xc4\x8djih doline Alzette. Zgrajena je bila med obdobjem Gallo-Roman, najverjetneje okoli leta 150 in je delovala pribli\xc5\xbeno 120 let.\n_START_SECTION_\n\xc5\xa0panija\n_START_PARAGRAPH_\nV \xc5\xa0paniji obstaja \xc5\xa1e veliko primerov galerias ali sistemov kanatov, ki so jih najverjetneje prinesli Mavri na obmo\xc4\x8dje med okupacijo Iberskega polotoka. Turrillas v Andaluziji, na sever obrnjena pobo\xc4\x8dja Sierra de Alhamilla imajo dokaze o sistemu kanatov. Granada je drugo mesto z obse\xc5\xbenim sistemom kanatov.\n_START_SECTION_\nAmerike\n_START_PARAGRAPH_\nKanati v Ameriki se navadno imenujejo filtrirne galerije in jih lahko najdemo v regiji Nazca v Peruju in na severu \xc4\x8cila. \xc5\xa0panija je uvedla kanate v Mehiki leta 1520."